Gør det gamle rullegardin intelligent

Under CES-messen i januar præsenterede tyske Eve sit MotionBlinds Upgrade Kit, der kan få eksisterende rulegardiner til at snakke med det intelligente hjem. Nu er sættet kommet i handelen, også herhjemme, men det er ikke ligefrem nogen billig løsning.

Sættet koster nemlig 1.600 kroner pr. gardin. Det skal dog siges, at sættet er yderst avanceret, idet det understøtter nemlig både Apple Home, Siri og Thread. Senere opdateres de med Matter og så fungerer de også med Google Home, Amazon Alexa og Samsung SmartThings.

Ligesom det er tilfældet med deres almindelige rullegardiner, Eve MotionBlinds, er det muligt at planlægge hvornår rullegardinet skal åbne og lukke. De kan føjes til diverse automatiseringer og de får strøm via et genopladeligt batteri.

Motoren indføres i røret på det eksisterende rullegardin.

Motoren i Eve MotionBlinds Upgrade Kit indsættes i røret på det eksisterende rullegardin. Det er derfor vigtigt at tjekke diameteren på røret, inden man investerer. Sættet virker eksempelvis ikke med Ikeas rullegardiner, der har sin egen diameterstørrelse.

Sættet leveres med adaptere til rør på mellem 38 og 51 millimeter i diameter og minimumsbredden på rullegardinet skal være 680 millimeter. Vægbeslag medfølger naturligvis også.

Herhjemme forhandles Eve MotionBlinds Upgrade Kit af ProShop. Læs eventuelt mere på Eves hjemmeside.

Gør det gamle rullegardin intelligent